title: Komission täytäntöönpanoasetus (EU) 2020/1406, annettu 2 päivänä lokakuuta 2020, markkinoiden väärinkäytöstä annetun Euroopan parlamentin ja neuvoston asetuksen (EU) N:o 596/2014 24 artiklan 2 kohdan ja 25 artiklan mukaisessa toimivaltaisten viranomaisten, arvopaperimarkkinaviranomaisen, komission ja muiden yhteisöjen välisessä tietojenvaihdossa ja yhteistyössä käytettäviä menettelyjä ja lomakkeita koskevista teknisistä täytäntöönpanostandardeista (ETA:n kannalta merkityksellinen teksti)

text:
                  7.10.2020

                  FI

                  Euroopan unionin virallinen lehti

                  L 325/7

         KOMISSION TÄYTÄNTÖÖNPANOASETUS (EU) 2020/1406,
         annettu 2 päivänä lokakuuta 2020,
         markkinoiden väärinkäytöstä annetun Euroopan parlamentin ja neuvoston asetuksen (EU) N:o 596/2014 24 artiklan 2 kohdan ja 25 artiklan mukaisessa toimivaltaisten viranomaisten, arvopaperimarkkinaviranomaisen, komission ja muiden yhteisöjen välisessä tietojenvaihdossa ja yhteistyössä käytettäviä menettelyjä ja lomakkeita koskevista teknisistä täytäntöönpanostandardeista
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 596/2014 (1) ja erityisesti sen 24 artiklan 3 kohdan kolmannen alakohdan ja 25 artiklan 9 kohdan kolmannen alakohdan,
         sekä katsoo seuraavaa:

                     (1)

                     Asetuksen (EU) N:o 596/2014 24 artiklan 2 kohdassa edellytetään, että toimivaltaisten viranomaisten on asetuksen (EU) N:o 1095/2010 (2) 35 artiklan mukaisesti toimitettava viipymättä arvopaperimarkkinaviranomaiselle (ESMA) kaikki tiedot, joita se tarvitsee tehtäviensä suorittamiseksi. Asetuksen (EU) N:o 596/2014 25 artiklassa edellytetään, että toimivaltaiset viranomaiset tekevät yhteistyötä ja vaihtavat tietoja keskenään ja ESMAn kanssa, komission kanssa (perussopimuksen liitteessä I lueteltujen maataloustuotteiden osalta), energia-alan sääntelyviranomaisten yhteistyöviraston (ACER) ja kansallisten sääntelyviranomaisten kanssa (tukkukaupan energiatuotteiden osalta) sekä spot-markkinoista vastaavien kansallisten ja kolmansien maiden sääntelyviranomaisten kanssa, mukaan lukien päästöoikeuksien osalta huutokauppatarkkailija ja toimivaltaiset viranomaiset, rekisterien valvojat, mukaan lukien keskusvalvojat, ja muut julkiset elimet, joiden tehtävänä on valvoa kasvihuonekaasujen päästöoikeuksien kauppaa.

                     (2)

                     Komission täytäntöönpanoasetuksessa (EU) 2018/292 (3) on jo vahvistettu menettelyt ja lomakkeet asetuksen (EU) N:o 596/2014 25 artiklan mukaista toimivaltaisten viranomaisten välistä tietojenvaihtoa ja avunantoa varten. On odotettavissa, että yhteistyöstä spot-markkinoista vastaavien kolmansien maiden sääntelyviranomaisten kanssa laaditaan erilliset säännöt. Tämän asetuksen olisi sen vuoksi katettava mainitun asetuksen 24 artiklan 2 kohdan mukainen yhteistyö ja tietojenvaihto ESMAn kanssa sekä saman asetuksen 25 artiklan mukainen yhteistyö muiden yhteisöjen kanssa.

                     (3)

                     Tiedot olisi yleensä vaihdettava kirjallisesti. Suullisen viestinnän olisi kuitenkin oltava mahdollista asianmukaisissa tapauksissa, erityisesti ennen kuin lähetetään kirjallinen yhteistyö- tai tietojenvaihtopyyntö tai silloin kun annetaan tietoja tulevasta yhteistyöpyynnöstä tai keskustellaan kysymyksistä, jotka saattaisivat vaikeuttaa pyynnön täyttämistä. Kiireellisissä tapauksissa yhteistyöpyyntö olisi voitava esittää myös suullisesti edellyttäen, että kiireellisyys ei johdu pelkästään pyynnön esittäneen osapuolen toimien viivästymisestä.

                     (4)

                     Pyynnössä olisi annettava riittävästi tietoa yhteistyön kohteesta, myös pyynnön syy ja sen konteksti, jotta pyynnön vastaanottava viranomainen voi käsitellä pyynnön helposti ja tehokkaasti. Jos pyydetyt tiedot ovat tarpeen viranomaisen tehtävien hoitamisessa, epäilystä aiheuttavien tietojen ilmoittamisen ei pitäisi olla edellytys sille, että pyynnön esittävä viranomainen saa apua.

                     (5)

                     Jos ESMA ja ACER määrittelevät yhdessä suojatun viestinnän liitännän, jota toimivaltaisten viranomaisten ja ESMAn on määrä käyttää vaihtaakseen tietoja ACER:n ja kansallisten sääntelyviranomaisten kanssa, olisi vaadittava, että kyseistä liitäntää käytetään asiaankuuluviin määriteltyihin tarkoituksiin.

                     (6)

                     Tietojenvaihdossa ja yhteistyössä käytettävillä menettelyillä ja lomakkeilla olisi varmistettava, että kaikki vaihdetut tai toimitetut tiedot pidetään luottamuksellisina ja että henkilötietojen käsittelyä ja henkilötietojen vapaata liikkuvuutta koskevia sääntöjä noudatetaan.

                     (7)

                     Tämä asetus perustuu teknisten täytäntöönpanostandardien luonnoksiin, jotka ESMA on toimittanut komissiolle.

                     (8)

                     ESMA ei järjestänyt avointa julkista kuulemista siitä teknisten täytäntöönpanostandardien luonnoksesta, johon tämä asetus perustuu, eikä se myöskään analysoinut niiden viranomaisten ja yhteisöjen, joihin tätä asetusta sovelletaan, käyttöön tarkoitettujen menettelyjen ja lomakkeiden käyttöön ottamisesta mahdollisesti aiheutuvia kustannuksia ja hyötyjä. Se olisi ollut suhteetonta kyseisten teknisten täytäntöönpanostandardien luonnosten laajuuteen ja vaikutuksiin nähden, koska tämä asetus vaikuttaisi ainoastaan kyseisiin viranomaisiin ja yhteisöihin mutta ei markkinoiden toimijoihin.

                     (9)

                     ESMA on pyytänyt lausunnon Euroopan parlamentin ja neuvoston asetuksen (EU) N:o 1095/2010 37 artiklan mukaisesti perustetulta arvopaperimarkkina-alan osallisryhmältä,

               ON HYVÄKSYNYT TÄMÄN ASETUKSEN:

            1 artikla
            Soveltamisala
            Tätä asetusta sovelletaan seuraavien elinten, jäljempänä tässä asetuksessa ’nimetyt elimet’, väliseen seuraavien säännösten mukaiseen yhteistyöhön ja tietojenvaihtoon:

                        a)

                        toimivaltaisten viranomaisten ja ESMAn välillä asetuksen (EU) N:o 596/2014 24 artiklan 2 kohdan tai 25 artiklan 1, 5 tai 7 kohdan mukaisesti;

                        b)

                        toimivaltaisten viranomaisten ja komission välillä mainitun asetuksen 25 artiklan 1 kohdan toisen alakohdan mukaisesti, kun on kyse hyödykkeistä, jotka ovat maataloustuotteita;

                        c)

                        toimivaltaisten viranomaisten ja energia-alan sääntelyviranomaisten yhteistyöviraston (ACER) tai kansallisten sääntelyviranomaisten välillä mainitun asetuksen 25 artiklan 3 tai 5 kohdan mukaisesti, kun on kyse tukkukaupan energiatuotteista;

                        d)

                        ESMAn ja ACER:n tai kansallisten sääntelyviranomaisten välillä mainitun asetuksen 25 artiklan 3 ja 5 kohdan mukaisesti, kun on kyse tukkukaupan energiatuotteista;

                        e)

                        toimivaltaisten viranomaisten ja spot-markkinoista vastaavien kansallisten sääntelyviranomaisten välillä mainitun asetuksen 25 artiklan 8 kohdan ensimmäisen alakohdan mukaisesti;

                        f)

                        toimivaltaisten viranomaisten ja mainitun asetuksen 25 artiklan 8 kohdan toisen alakohdan a ja b alakohdassa tarkoitettujen yhteisöjen välillä päästöoikeuksien osalta.

            2 artikla
            Määritelmä
            Tässä asetuksessa ’sähköisillä välineillä’ tarkoitetaan tietojen käsittelyyn (myös digitaaliseen pakkaamiseen), tallentamiseen ja lähettämiseen käytettäviä sähköisiä laitteita, joissa hyödynnetään kaapeleita, radioaaltoja, optisia teknologioita tai muita elektromagneettisia keinoja.

            3 artikla
            Yhteysviranomaiset

               1.   ESMA pyytää viimeistään 26 päivänä marraskuuta 2020 kutakin muuta nimettyä elintä toimittamaan ESMAlle tiedot yhdestä tai useammasta yhteysviranomaisesta, jotka kyseinen elin on nimennyt asetuksen (EU) N:o 596/2014 24 ja 25 artiklassa tarkoitettua yhteistyötä ja tietojenvaihtoa varten, ja ilmoittamaan ESMAlle näiden tietojen mahdollisista myöhemmistä muutoksista.

               2.   ESMA pyytää kutakin muuta nimettyä elintä vahvistamaan 1 kohdan nojalla antamansa tiedot tai päivittämään ne vähintään kerran vuodessa.

               3.   ESMA ylläpitää ajantasaista luetteloa 1 ja 2 kohdan mukaisesti toimitetuista tai päivitetyistä tiedoista sekä tämän asetuksen soveltamista varten nimettyjä ESMAn omia yhteysviranomaisia koskevista tiedoista ja jakaa ajantasaisen luettelon kullekin muulle nimetylle elimelle.

               4.   Nimettyjen elinten on käytettävä viimeisintä 3 kohdan mukaisesti jaettua luetteloa tämän asetuksen soveltamisalaan kuuluvassa yhteistyössä ja tietojenvaihdossa.

            4 artikla
            Viestintävälineet

               1.   Jollei tässä asetuksessa toisin säädetä, tämän asetuksen soveltamisalaan kuuluvaa yhteistyötä tai tietojenvaihtoa koskeva viestintä on suoritettava joko postitse, faksilla tai sähköisesti.

               2.   Määritettäessä kuhunkin yksittäistapaukseen sopivin viestintäväline on otettava asianmukaisesti huomioon luottamuksellisuuteen liittyvät näkökohdat, kirjeenvaihtoon tarvittava aika, toimitettavan aineiston määrä ja tiedonsaannin helppous.

               3.   Jos käytetään sähköisiä välineitä, niiden on oltava sellaisia, joilla varmistetaan tietojen täydellisyys, eheys ja luottamuksellisuus siirron aikana, sanotun kuitenkaan rajoittamatta 2 kohdan yleistä soveltamista.

               4.   Jos ESMA ja ACER yhdessä määrittelevät, että tiettyä sähköistä järjestelmää käytetään yhteydenpidossa ACER:n ja tämän asetuksen soveltamisalaan kuuluvien kansallisten sääntelyviranomaisten kanssa, kyseistä järjestelmää on käytettävä näin määriteltyihin tarkoituksiin.

            5 artikla
            Tietoja tai yhteistyötä koskevat pyynnöt

               1.   Pyytäessään tämän asetuksen soveltamisalaan kuuluvaa yhteistyötä tai tietojenvaihtoa pyynnön esittävän elimen on käytettävä liitteessä I olevaa lomaketta ja

                           a)

                           täsmennettävä tarvitsemansa tiedot tai yhteistyö; ja

                           b)

                           ilmoitettava tarvittaessa mahdolliset luottamuksellisuuden kannalta ongelmalliset kohdat mahdollisesti saatavissa tiedoissa.

               2.   Pyynnön esittävä elin voi liittää pyyntöön minkä tahansa sellaisen asiakirjan tai pyyntöä tukevan aineiston, jota se katsoo tarvittavan kyseisen pyynnön tueksi.

               3.   Kiireellisissä tapauksissa pyynnön esittävä elin voi esittää pyynnön suullisesti. Jollei nimetyn elimen, jolle suullinen pyyntö esitetään, jäljempänä ’pyynnön vastaanottava elin’, kanssa toisin sovita, suullinen pyyntö on vahvistettava kirjallisesti ilman aiheetonta viivytystä.

            6 artikla
            Vastaanottotodistus
            Pyynnön vastaanottavan elimen on vahvistettava pyynnön esittävälle elimelle ottaneensa pyynnön vastaan 5 artiklan mukaisesti esitetyssä kirjallisessa pyynnössä tai suullisen pyynnön vahvistamista koskevassa kirjallisessa vahvistuksessa asetetun määräajan kuluessa tai, jos määräaikaa ei ole asetettu, 10 työpäivän kuluessa kyseisen kirjallisen pyynnön tai kirjallisen vahvistuksen vastaanottamisesta. Vastaanottotodistus on laadittava käyttämällä liitteessä II olevaa lomaketta, ja siihen on mahdollisuuksien mukaan sisällytettävä tieto arvioidusta päivämäärästä, jolloin pyyntöön vastataan.

            7 artikla
            Pyyntöön vastaaminen

               1.   Jos pyynnön vastaanottava elin tarvitsee selvennystä 5 artiklan mukaisesti esitettyyn pyyntöön, sen on ilman aiheetonta viivytystä pyydettävä selvennystä pyynnön esittävältä elimeltä asianmukaisin keinoin joko suullisesti tai kirjallisesti. Pyynnön esittävän elimen on toimitettava selvennys ilman aiheetonta viivytystä.

               2.   Vastatessaan 5 artiklan mukaisesti esitettyyn pyyntöön pyynnön vastaanottavan elimen on

                           a)

                           käytettävä liitteessä III olevaa lomaketta;

                           b)

                           toteutettava kaikki toimivaltaansa kuuluvat kohtuulliset toimenpiteet pyynnön kohteena olevan yhteistyön tai tietojen toimittamiseksi; ja

                           c)

                           toimittava viipymättä ja tavalla, jolla varmistetaan, että kaikki tarvittavat sääntelytoimet voidaan toteuttaa nopeasti ottaen huomioon kyseisen pyynnön monimutkaisuus ja kolmansien osapuolten osallistumisen tarve.

               3.   Jos pyynnön vastaanottava elin on toimivaltainen viranomainen, joka kieltäytyy kokonaan tai osittain toimimasta pyynnön perusteella jossakin asetuksen (EU) N:o 596/2014 25 artiklan 2 kohdassa luetelluista poikkeuksellisista olosuhteista, sen on ilmoitettava tästä viipymättä pyynnön esittävälle elimelle asianmukaisin keinoin joko suullisesti tai kirjallisesti. Sen on tämän jälkeen vahvistettava päätöksensä kirjallisesti ja ilmoitettava, mihin kyseisistä poikkeuksellisista olosuhteista se perustaa kieltäytymisensä.

            8 artikla
            Menettelyt vireillä olevien pyyntöjen käsittelemiseksi

               1.   Jos pyynnön vastaanottava elin saa tietoonsa seikkoja, jotka voivat johtaa sen arvioidun vastauspäivän lykkääntymiseen yli 10 työpäivällä, sen on ilmoitettava asiasta pyynnön esittävälle elimelle ilman aiheetonta viivytystä.

               2.   Pyynnön vastaanottavan elimen on tarvittaessa toimitettava pyynnön esittävälle elimelle säännöllisesti ajantasaiset tiedot vireillä olevan pyynnön etenemisestä, mukaan lukien tarkistetut arviot tavoitteena olevasta vastauspäivästä.

               3.   Jos pyyntö on merkitty kiireelliseksi, pyynnön vastaanottavan elimen on neuvoteltava pyynnön esittävän elimen kanssa tarvittavien päivitysten tiheydestä.

               4.   Nimettyjen elinten on tehtävä keskenään yhteistyötä pyynnön täyttämisessä mahdollisesti ilmenevien ongelmien ratkaisemiseksi.

            9 artikla
            Oma-aloitteinen yhteistyö tai tietojenvaihto

               1.   Tämän asetuksen soveltamisalaan kuuluvassa yhteistyössä tai tietojenvaihdossa, jota ei ole erikseen pyydetty, mukaan lukien siihen liittyvä myöhempi viestintä, on käytettävä liitteessä IV olevaa lomaketta.

               2.   Jos toimivaltainen viranomainen katsoo, että tiedot olisi toimitettava kiireellisesti, se voi asetuksen (EU) N:o 596/2014 25 artiklan 3, 5 ja 8 kohdassa tarkoitetussa tämän asetuksen soveltamisalaan kuuluvassa tietojenvaihdossa toimittaa tiedot suullisesti edellyttäen, että tiedot toimitetaan myöhemmin kirjallisina ilman aiheetonta viivytystä käyttäen liitteessä IV olevaa lomaketta.

            10 artikla
            Yhteistyömenettelyt

               1.   Asetuksen (EU) N:o 596/2014 25 artiklan 3 kohdan mukaisen koordinoidun toiminnan varmistamiseksi rajat ylittävissä tapauksissa, joihin liittyy tukkukaupan energiatuotteisiin liittyviä rahoitusvälineitä, toimivaltaisten viranomaisten on ACER:n pyynnöstä osallistuttava Euroopan parlamentin ja neuvoston asetuksen (EU) N:o 1227/2011 (4) 16 artiklan 4 kohdan c alakohdan nojalla perustettuun rajatylittävään tutkintaryhmään.

               2.   Jotta voidaan varmistaa johdonmukainen lähestymistapa asetusten (EU) N:o 596/2014 ja (EU) N:o 1227/2011 mukaisten asiaankuuluvien sääntöjen täytäntöönpanoon, ESMAn ja ACER:n on kuultava toisiaan säännöllisesti riippumatta siitä, onko kyseessä erityistapaus.

               3.   Jos ESMAa pyydetään asetuksen (EU) N:o 596/2014 25 artiklan 6 kohdan toisen alakohdan nojalla koordinoimaan tutkimusta tai tarkastusta, jolla on rajatylittäviä vaikutuksia, ESMA voi perustaa tilapäisen ryhmän, johon kuuluvat niiden jäsenvaltioiden toimivaltaiset viranomaiset, joihin kyseinen tutkimus tai tarkastus vaikuttaa.

            11 artikla
            Asian saattaminen ESMAn käsiteltäväksi 25 artiklan 7 kohdan mukaisesti
            Jos pyynnön hylkääminen tai kohtuullisessa ajassa täyttämisen laiminlyönti saatetaan asetuksen (EU) N:o 596/2014 25 artiklan 7 kohdan mukaisesti ESMAn käsiteltäväksi, asia on esitettävä kirjallisesti, ja asiakirjaan on sisällyttävä

                        a)

                        jäljennös yhteistyö- tai tietojenvaihtopyynnöstä ja mahdollisesti saaduista vastauksista;

                        b)

                        syyt, joiden vuoksi hylkääminen tai täyttämisen laiminlyönti saatetaan ESMAn käsiteltäväksi.

            12 artikla
            Rajoitukset ja tietojen sallitut käyttötarkoitukset

               1.   Nimettyjen elinten on liitteissä olevia lomakkeita käyttäessään annettava asianmukainen salassapitovaroitus, kuten liitteissä olevissa lomakkeissa esitetään.

               2.   Pyynnön vastaanottava elin ei saa ilmaista tämän asetuksen soveltamisalaan kuuluvan yhteistyö- tai tietojenvaihtopyynnön olemassaoloa ja sisältöä, ellei pyynnön esittävä elin suostu tällaiseen ilmaisemiseen. Jos tällaista suostumusta ei anneta ja jos pyyntöön ei ole kohtuudella mahdollista vastata ilmaisematta sen olemassaoloa tai sisältöä, pyynnön esittävän elimen on peruutettava pyyntönsä tai lykättävä sitä, kunnes pyynnön esittävä elin voi antaa tällaisen suostumuksen tietojen ilmaisemiseen.

               3.   Tiedot vastaanottavan nimetyn elimen on käytettävä tämän asetuksen soveltamisalaan kuuluvan yhteistyö- tai tietojenvaihtopyynnön osana saatuja tietoja ainoastaan tehtäviensä suorittamiseen tai asetuksen (EU) N:o 596/2014 tai tapauksen mukaan asetuksen (EU) N:o 1227/2011 noudattamisen tai täytäntöönpanon varmistamiseen, mukaan lukien mutta ei yksinomaan kyseisten asetusten rikkomisesta johtuvien rikosoikeudellisten, hallinnollisten, siviilioikeudellisten tai kurinpitomenettelyjen aloittaminen, toteuttaminen tai niissä avustaminen.

            13 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 2 päivänä lokakuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 173, 12.6.2014, s. 1.

            (2)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).

            (3)  Komission täytäntöönpanoasetus (EU) 2018/292, annettu 26 päivänä helmikuuta 2018, tietojenvaihdossa ja avunannossa toimivaltaisten viranomaisten välillä käytettäviä menettelyjä ja lomakkeita koskevista markkinoiden väärinkäytöstä annetun Euroopan parlamentin ja neuvoston asetuksen (EU) N:o 596/2014 mukaisista teknisistä täytäntöönpanostandardeista (EUVL L 55, 27.2.2018, s. 34).

            (4)  Euroopan parlamentin ja neuvoston asetus (EU) N:o 1227/2011, annettu 25 päivänä lokakuuta 2011, energian tukkumarkkinoiden eheydestä ja tarkasteltavuudesta (EUVL L 326, 8.12.2011, s. 1).

            LIITE I
            Lomake avun pyytämistä varten
            AVUNANTOPYYNTÖ

            LIITE II
            Lomake avunantopyynnön vastaanottotodistusta varten
            AVUNANTOPYYNNÖN VASTAANOTTOTODISTUS

            LIITE III
            Lomake avunantopyyntöön vastaamista varten
            VASTAUS AVUNANTOPYYNTÖÖN

            LIITE IV
            Lomake oma-aloitteista tietojenvaihtoa varten
            OMA-ALOITTEINEN TIETOJENVAIHTO


title: Komission täytäntöönpanoasetus (EU) 2020/1407, annettu 6 päivänä lokakuuta 2020, uuden vientiä harjoittavan tuottajan kohtelua koskevan pyynnön hyväksymisestä siltä osin kuin on kyse Kiinan kansantasavallasta peräisin olevien keraamisten pöytä- ja keittiöesineiden tuonnissa käyttöön otetuista lopullisista polkumyyntitoimenpiteistä ja täytäntöönpanoasetuksen (EU) 2019/1198 muuttamisesta

text:
                  7.10.2020

                  FI

                  Euroopan unionin virallinen lehti

                  L 325/22

         KOMISSION TÄYTÄNTÖÖNPANOASETUS (EU) 2020/1407,
         annettu 6 päivänä lokakuuta 2020,
         uuden vientiä harjoittavan tuottajan kohtelua koskevan pyynnön hyväksymisestä siltä osin kuin on kyse Kiinan kansantasavallasta peräisin olevien keraamisten pöytä- ja keittiöesineiden tuonnissa käyttöön otetuista lopullisista polkumyyntitoimenpiteistä ja täytäntöönpanoasetuksen (EU) 2019/1198 muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036, jäljempänä ’perusasetus’ (1),
         ottaa huomioon lopullisen polkumyyntitullin käyttöön ottamisesta Kiinan kansantasavallasta peräisin olevien keraamisten pöytä- ja keittiöesineiden tuonnissa asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen 12 päivänä heinäkuuta 2019 annetun komission täytäntöönpanoasetuksen (EU) 2019/1198 (2) ja erityisesti sen 2 artiklan,
         sekä katsoo seuraavaa:
         A.   VOIMASSA OLEVAT TOIMENPITEET

                     (1)

                     Neuvosto otti 13 päivänä toukokuuta 2013 neuvoston täytäntöönpanoasetuksella (EU) N:o 412/2013 (3), jäljempänä ’alkuperäinen asetus’, käyttöön lopullisen polkumyyntitullin Kiinan kansantasavallasta, jäljempänä ’Kiina’, peräisin olevien keraamisten pöytä- ja keittiöesineiden, jäljempänä ’tarkasteltavana oleva tuote’, tuonnissa unioniin.

                     (2)

                     Komissio jatkoi 12 päivänä heinäkuuta 2019 täytäntöönpanoasetuksella (EU) 2019/1198 alkuperäisen asetuksen mukaisten toimenpiteiden voimassaoloa viidellä vuodella perusasetuksen 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen.

                     (3)

                     Komissio muutti 28 päivänä marraskuuta 2019 täytäntöönpanoasetusta (EU) 2019/1198 komission täytäntöönpanoasetuksella (EU) 2019/2131 (4) perusasetuksen 13 artiklan 3 kohdan ja 14 artiklan 5 kohdan mukaisen toimenpiteiden kiertämistä koskevan tutkimuksen jälkeen.

                     (4)

                     Alkuperäisessä tutkimuksessa Kiinan vientiä harjoittavien tuottajien tutkimiseen sovellettiin otantaa perusasetuksen 17 artiklan mukaisesti.

                     (5)

                     Komissio määritti otokseen valituille kiinalaisille vientiä harjoittaville tuottajille tarkasteltavana olevan tuotteen tuontia koskevat yksilölliset polkumyyntitullit, jotka vaihtelivat 13,1 prosentista 23,4 prosenttiin. Yhteistyöhön osallistuneiden otokseen kuulumattomien vientiä harjoittavien tuottajien osalta otettiin käyttöön 17,9 prosentin suuruinen tulli. Yhteistyöhön osallistuneet vientiä harjoittavat tuottajat, jotka eivät sisältyneet otokseen, luetellaan täytäntöönpanoasetuksen (EU) 2019/1198 liitteessä I, sellaisena kuin se on korvattuna täytäntöönpanoasetuksella (EU) 2019/2131. Lisäksi otettiin käyttöön 36,1 prosentin suuruinen koko maata koskeva tulli, jota sovelletaan sellaisilta Kiinassa toimivilta yrityksiltä tulevan tarkasteltavana olevan tuotteen tuontiin, jotka eivät ilmoittautuneet tai eivät toimineet yhteistyössä tutkimuksessa.

                     (6)

                     Täytäntöönpanoasetuksen (EU) 2019/1198 2 artiklan mukaisesti komissio voi muuttaa kyseisen asetuksen liitettä I myöntämällä uudelle vientiä harjoittavalle tuottajalle painotetun keskimääräisen 17,9 prosentin tullin eli sen tullin, jota sovelletaan otokseen kuulumattomiin yhteistyössä toimineisiin yrityksiin, edellyttäen että uusi Kiinassa toimiva vientiä harjoittava tuottaja toimittaa komissiolle riittävää näyttöä siitä, että

                                 a)

                                 se ei vienyt tarkasteltavana olevaa tuotetta unioniin toimenpiteiden perustana olevalla tutkimusajanjaksolla, eli 1 päivän tammikuuta 2011 ja 31 päivän joulukuuta 2011 välisenä aikana, jäljempänä ’alkuperäinen tutkimusajanjakso’;

                                 b)

                                 se ei ole etuyhteydessä yhteenkään Kiinassa toimivaan viejään tai tuottajaan, johon sovelletaan alkuperäisellä asetuksella käyttöön otettuja polkumyynnin vastaisia toimenpiteitä; ja

                                 c)

                                 se on tosiasiallisesti vienyt tarkasteltavana olevaa tuotetta unioniin alkuperäisen tutkimusajanjakson päättymisen jälkeen tai sillä on peruuttamaton sopimusvelvoite merkittävän tuotemäärän viemiseksi unioniin.

               B.   UUDEN VIENTIÄ HARJOITTAVAN TUOTTAJAN KOHTELUA KOSKEVA PYYNTÖ

                     (7)

                     Yritys Liling Yuanmei Ceramic Co., Ltd., jäljempänä ’Yuanmei’ tai ’pyynnön esittäjä’, pyysi komissiolta uuden vientiä harjoittavan tuottajan kohtelua, jolloin siihen sovellettaisiin samaa 17,9 prosentin tullia kuin se, jota sovelletaan yhteistyöhön osallistuneisiin otokseen kuulumattomiin kiinalaisiin tuottajiin. Pyynnön esittäjä ilmoitti täyttävänsä kaikki kolme täytäntöönpanoasetuksen (EU) 2019/1198 2 artiklassa säädettyä edellytystä.

                     (8)

                     Voidakseen määrittää, täyttikö pyynnön esittäjä täytäntöönpanoasetuksen (EU) 2019/1198 2 artiklan mukaiset uuden vientiä harjoittavan tuottajan kohtelun myöntämisedellytykset, komissio lähetti ensin pyynnön esittäjälle kyselylomakkeen, jossa pyydettiin näyttöä näiden edellytysten täyttymisestä.

                     (9)

                     Kyselyvastauksen analysoinnin jälkeen komissio pyysi lisätietoja ja asiaa tukevaa näyttöä, jotka pyynnön esittäjä toimitti.

                     (10)

                     Komissio pyrki tarkastamaan kaikki tiedot, jotka se katsoi tarpeellisiksi sen määrittämiseksi, täyttikö pyynnön esittäjä uuden vientiä harjoittavan tuottajan kohtelun myöntämisedellytykset. Tätä varten komissio analysoi pyynnön esittäjän kyselyvastauksessaan toimittaman näytön tarkastellen useita verkossa olevia tietokantoja, kuten Orbis- (5) ja Qichacha (6)-tietokantaa, ja ristiintarkastaen yrityksen tietoja aiemmissa tapauksissa toimitettuihin tietoihin nähden. Samanaikaisesti komissio myös ilmoitti unionin tuotannonalalle pyynnön esittäjän pyynnöstä ja pyysi unionin tuotannonalaa toimittamaan huomautuksia tarvittaessa. Unionin tuotannonalalta ei saatu huomautuksia.

               C.   PYYNNÖN TARKASTELU

                     (11)

                     Siltä osin kuin on kyse täytäntöönpanoasetuksen (EU) 2019/1198 2 artiklan a alakohdassa vahvistetusta edellytyksestä eli siitä, että pyynnön esittäjä ei vienyt tarkasteltavana olevaa tuotetta unioniin toimenpiteiden perustana olevalla tutkimusajanjaksolla, eli 1 päivän tammikuuta 2011 ja 31 päivän joulukuuta 2011 välisenä aikana, jäljempänä ’alkuperäinen tutkimusajanjakso’, komissio totesi, että pyynnön esittäjää ei ollut olemassa yhtiönä tuona aikana. Yuanmein yhtiöjärjestys ja toimilupa ovat peräisin toukokuulta 2017. Näin ollen pyynnön esittäjä ei ole voinut viedä tarkasteltavana olevaa tuotetta unioniin tutkimusajanjakson aikana ja täyttää sen vuoksi tämän edellytyksen.

                     (12)

                     Siltä osin kuin on kyse täytäntöönpanoasetuksen (EU) 2019/1198 2 artiklan b alakohdassa vahvistetusta edellytyksestä eli siitä, että pyynnön esittäjä ei ole etuyhteydessä yhteenkään viejään tai tuottajaan, johon sovelletaan alkuperäisellä asetuksella käyttöön otettuja polkumyyntitoimenpiteitä, komissio totesi, että Yuanmei ei ole etuyhteydessä yhteenkään niistä kiinalaisista vientiä harjoittavista tuottajista, joihin sovelletaan alkuperäisiä polkumyyntitoimenpiteitä. Kiinalaisen yritystietokannan Qichachan mukaan Yuanmein ainoa osakas, Xingfen Liu, ei omista Yuanmein lisäksi muita tarkasteltavana olevan tuotteen tuotantoa, jalostusta, myyntiä tai ostoa harjoittavia yrityksiä eikä tällaisten yritysten osakkeita. Myöskään unionin tuotannonala ei esittänyt huomautuksia mahdollisista yhtiöoikeudellisista yhteyksistä muihin yrityksiin. Lisäksi keskeisten Yuanmein rakennetta koskevien asiakirjojen ja sen yhtiöjärjestyksen perusteella vaikuttaa siltä, että pyynnön esittäjällä ei ole minkäänlaisia siihen etuyhteydessä olevia yrityksiä. Yuanmein myyntireskontran tarkastelu ei sekään herättänyt epäilyksiä Yuanmeihin etuyhteydessä olevista asiakkaista. Yhteenvetona todetaan, että komissio ei havainnut komission täytäntöönpanoasetuksessa (EU) 2015/2447 (7) määriteltyjen etuyhteyksien olemassaoloa. Näin ollen pyynnön esittäjä täyttää tämän edellytyksen.

                     (13)

                     Siltä osin kuin on kyse täytäntöönpanoasetuksen (EU) 2019/1198 2 artiklan c alakohdassa vahvistetusta edellytyksestä eli siitä, että pyynnön esittäjä joko tosiasiallisesti vei tarkasteltavana olevaa tuotetta unioniin alkuperäisen tutkimusajanjakson jälkeen tai sillä on peruuttamaton sopimusvelvoite merkittävän tuotemäärän viemiseksi unioniin, komissio totesi, että pyynnön esittäjä oli harjoittanut vientiä unioniin vuonna 2019 eli alkuperäisen tutkimusajanjakson jälkeen. Pyynnön esittäjä toimitti laskuja, pakkausluettelon, konossementin ja maksukuitin tilauksesta, jonka Espanjassa toimiva yritys oli tehnyt vuonna 2019.

                     (14)

                     Näin ollen komissio totesi pyynnön esittäjän täyttävän täytäntöönpanoasetuksen (EU) 2019/1198 2 artiklassa säädetyn edellytyksen.

                     (15)

                     Tämän mukaisesti pyynnön esittäjä täyttää kaikki kolme täytäntöönpanoasetuksen (EU) 2019/1198 2 artiklassa asetettua uuden vientiä harjoittavan tuottajan kohtelun myöntämisedellytystä, ja pyyntö olisi sen vuoksi hyväksyttävä. Tämän johdosta pyynnön esittäjälle olisi asetettava alkuperäisen tutkimuksen otokseen kuulumattomia yhteistyössä toimineita yrityksiä koskeva 17,9 prosentin polkumyyntitulli.

               D.   ILMOITTAMINEN OSAPUOLILLE

                     (16)

                     Pyynnön esittäjälle ja unionin tuotannonalalle ilmoitettiin ne olennaiset tosiseikat ja huomiot, joiden perusteella katsottiin asianmukaiseksi myöntää yritykselle Liling Yuanmei Ceramic Co., Ltd., jäljempänä ’Yuanmei’, polkumyyntitulli, jota sovelletaan alkuperäisen tutkimuksen otokseen kuulumattomiin yhteistyössä toimineisiin yrityksiin.

                     (17)

                     Osapuolille annettiin mahdollisuus esittää huomautuksia. Huomautuksia ei saatu.

                     (18)

                     Tämä asetus on perusasetuksen 15 artiklan 1 kohdalla perustetun komitean lausunnon mukainen,

               ON HYVÄKSYNYT TÄMÄN ASETUKSEN:

            1 artikla
            Lisätään seuraava yritys täytäntöönpanoasetuksen (EU) 2019/1198 liitteessä I olevaan yhteistyössä toimineiden otokseen kuulumattomien yritysten luetteloon:

                        Yritys

                        Taric-
                        lisäkoodi

                        Liling Yuanmei Ceramic Co., Ltd.

                        C556

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 6 päivänä lokakuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 176, 30.6.2016, s. 21.

            (2)  EUVL L 189, 15.7.2019, s. 8.

            (3)  Neuvoston täytäntöönpanoasetus (EU) N:o 412/2013, annettu 13 päivänä toukokuuta 2013, lopullisen polkumyyntitullin käyttöönotosta Kiinan kansantasavallasta peräisin olevien keraamisten pöytä- ja keittiöesineiden tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta (EUVL L 131, 15.5.2013, s. 1).

            (4)  Komission täytäntöönpanoasetus (EU) 2019/2131, annettu 28 päivänä marraskuuta 2019, lopullisen polkumyyntitullin käyttöön ottamisesta Kiinan kansantasavallasta peräisin olevien keraamisten pöytä- ja keittiöesineiden tuonnissa Euroopan parlamentin ja neuvoston asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen annetun täytäntöönpanoasetuksen (EU) 2019/1198 muuttamisesta (EUVL L 321, 12.12.2019, s. 139).

            (5)  Orbis on maailmanlaajuinen yritystiedon tietokanta, joka kattaa yli 220 miljoonaa yritystä koko maailmassa. Se tarjoaa pääasiassa standardoitua tietoa yksityisistä yrityksistä ja yritysrakenteista.

            (6)  Qichacha on yksityinen, voittoa tavoitteleva kiinalaisomisteinen tietokanta, joka tarjoaa yritystietoja, luottotietoja ja analyyseja Kiinaan sijoittautuneista yksityisistä ja julkisista yhtiöistä kuluttajille/ammattikäyttäjille.

            (7)  Komission täytäntöönpanoasetuksen (EU) 2015/2447 (EUVL L 343, 29.12.2015, s. 558) (EU:n tullikoodeksi) 127 artiklan mukaisesti kahden henkilön katsotaan olevan etuyhteydessä keskenään, jos jokin seuraavista edellytyksistä täyttyy: a) he ovat johtokunnan tai hallintoneuvoston jäseniä toistensa yrityksissä; b) he ovat oikeudelliselta asemaltaan liikekumppaneita; c) toinen on toisen palveluksessa; d) kolmas osapuoli suoraan tai välillisesti omistaa, valvoo tai pitää hallussaan vähintään viittä prosenttia kummankin liikkeeseen lasketuista äänioikeutetuista osakkeista tai osuuksista; e) toinen valvoo toista suoraan tai välillisesti; f) kolmas osapuoli valvoo molempia suoraan tai välillisesti; g) he yhdessä valvovat kolmatta osapuolta suoraan tai välillisesti; h) he ovat saman perheen jäseniä. Henkilöiden, jotka ovat liiketoimissaan keskenään sidoksissa siten, että toinen toimii toisen yksinedustajana, yksinmyyjänä tai toimiluvan yksinhaltijana, nimikkeestä riippumatta, katsotaan olevan etuyhteydessä keskenään ainoastaan, jos nämä täyttävät jonkin edellisessä virkkeessä esitetyistä perusteista.